Luister: Saarkie spog met nuwe lid, album | Maroela Media
Alouise, Adèle en Lila van Saarkie. (Foto: Facebook/Saarkie)
Die rockgroep Saarkie ruk en rol al 15 jaar lank in Afrikaans én Engels en vanjaar spog die groep met 'n splinternuwe vollengte-album én lid.
Alouise Peens, oftewel Ella soos haar nuwe orkesmaats haar noem, het onlangs haar plek ingeneem as baskitaarspeler en sanger vir die groep. Adèle Fouché is die kitaarspeler en voorsanger en Lila Botha is die tromspeler.
Peens is van Bethlehem in die Vrystaat afkomstig en speel al klavier vandat sy drie jaar oud was. Sy werk ook reeds amptelik tien jaar in die Suid-Afrikaanse musiekbedryf as baskitaarspeler in Bok van Blerk se orkes. Sy speel ook nog af en toe saam met die groep Onbeskaamd en het ook 'n Ghoema-toekenning vir haar aandeel in die Bella & Buster-produksies ingeoes.
"Dit is 'n groot voorreg om saam met Adèle en Lila musiek te maak en dit voel asof ek my musiek vryheid gee wanneer ek dit doen. Ek het verlief geraak op hulle klank toe ek eers agter die baskitaar inspring om die liedjies te leer en sien uit na die toekoms."
"Waar lê jou hart" is die derde uitreiking vanaf Saarkie se nuwe album, ook getiteld Waar lê jou hart. Die liedjie, met sy Afrika-ritme, is deur Adèle geskryf en volgens haar is dit 'n "uitnodiging vir iemand om saam met jou weg te gaan op 'n avontuur".
"Ons hou van die liedjie, want dit het 'n opwindende ritme en dit maak dat jy in die motor wil klim en na die sonsondergang toe ry. Ek wou ook iets skryf waarop mense lekker kan dans."
In die musiekvideo, wat deur Unbreakable Media se Marlie van Oudtshoorn vervaardig is, vat Saarkie die pad in 'n 1969- BMW 1602 Bauer LHD Cabriolet. Dit is in die Rietvlei-natuurreservaat geskiet.
"Die idee vir die video is geïnspireer deur die liedjie en die boodskap is dat wanneer jy iemand vra om saam met jou op 'n pretrit te gaan, wil jy weet waar daardie persoon se hart lê."
Die album, ook getiteld Waar lê jou hart, bevat 12 snitte met uiteenlopende temas.
"Ons het weens Covid-19 en die uitwerking daarvan 'n nuwe waardering vir die lewe gekry. Daarom het ons geskryf oor plekke, diere, liefde en mense wat vir ons betekenis dra. Dis iets wat jy in die motor kan luister of rondom 'n kampvuur saam met die mense vir wie jy lief is."